als_Latn dik_Latn sag_Latn
Në një raport të detajuar mbi kriminalitetin në hapësirën e Bashkimit Europian, “Europol” vë në dukje tendencën e kanaleve që përdorin rrjetet e krimit të organizuar për transportimin e drogës, armëve dhe qenieve njerëzore. Sipas këtij raporti, organizatat kriminale i shfrytëzojnë kanalet përmes rajonit të Ballkanit Perëndimor, ku përfshihet dhe Shqipëria. Në dokument, nënvizohet se ky rajon nuk shërben më vetëm si tranzit, por është edhe një burim i madh i trafikut. Në tekst thuhet se Shqipëria futet në një grup me Turqinë dhe Pakistanin si tre vendet që dominojnë në tregun e lëndëve narkotike. Drejtori i “Europol” Rob Wainwright sqaron se me transformimet e kohës, krimi i organizuar po bazohet gjithnjë e më shumë në një rrjet ndërkombëtar, me persona të komuniteteve të ndryshme. “Një racë e re e grupeve të krimit të organizuar është në zhvillim në Evropë, e aftë të veprojnë në vende të shumta dhe sektorë penale. Këto grupe nuk janë më të përcaktuar nga kombësia e tyre, ose specializimin në një fushë të krimit, por nga një aftësi për të vepruar në një bazë ndërkombëtare, me një fokus të biznesit si në maksimizimin e fitimit dhe duke minimizuar rrezikun. Ato janë mishërim i shoqërisë tonë të re të globalizuar.” “Europol” ka identifikuar 3 600 grupe aktive të krimit të organizuar. Sipas dokumentit, trafiku ndërkombëtar i drogës, mbetet aktiviteti më i rrezikshëm nga këto grupe, një pjesë e të cilave përbëhet edhe nga shqip-folës, siç thuhet në raport.
als_Latn